KAPITULO 131
Nagsagaba iti Kayo a Pagtutuokan ti Awan Basolna nga Ari
MATEO 27:33-44 MARCOS 15:22-32 LUCAS 23:32-43 JUAN 19:17-24
NAILANSA NI JESUS ITI KAYO A PAGTUTUOKAN
MANGLAIS TI KARATULA ITI NGATUEN TI ULO NI JESUS
IMPAAY NI JESUS TI NAMNAMA A PANAGBIAG ITI PARAISO A DAGA
Naipan ni Jesus iti lugar nga asideg laeng iti siudad a sadiay a papatayenda ken ti dua mannanakaw. Maawagan ti lugar iti Golgotha, wenno Lugar ti Bangabanga, ken makita ti lugar iti “saan unay nga adayo.”—Marcos 15:40.
Nauksoban ti tallo a lallaki. Kalpasanna, adda nayeg nga arak a nalaokan iti mirra ken napait nga apro. Mabalin a dagiti babbai iti Jerusalem ti nangisagana iti daytoy nga inumen. Saan nga iparit dagiti Romano daytoy a mangbibineg nga inumen a maipainum kadagiti mapapatay. Ngem idi naramanan ni Jesus, saan nga imminum. Apay? Kayatna a nasimbeng ti panunotna iti daytoy nakaro a pakasuotan, ken kayatna nga adda puotna ken agbalin a matalek agingga iti ipapatayna.
Impandan ni Jesus iti kayo. (Marcos 15:25) Inlansa dagiti soldado ti ima ken sakana. Nagkaro ti ut-ot dayta ta sumalput iti lasag ken kadagiti pennet. Idi naipatakder ti poste, nakarkaro manen ti ut-otna ta ti dagsen ti bagi ni Jesus ti nangbennat kadagiti sugatna. Ngem saan a pinagsasawan ni Jesus dagiti soldado. Nagkararag: “Ama, pakawanem ida, ta saanda nga ammo ti ar-aramidenda.”—Lucas 23:34.
Gagangay idi a mangikabil dagiti Romano iti karatula a mangipakita iti basol dagiti mapapatay a kriminal. Impaisurat ni Pilato iti karatula: “Ni Jesus a Nazareno nga Ari dagiti Judio.” Naisurat dayta iti Hebreo, Latin, ken Griego, isu a mabasa dayta ti amin. Ti inaramid ni Pilato ti mangipakita iti gurana kadagiti Judio a nangipapilit a mapapatay ni Jesus. Nasuron dagiti panguluen a papadi, ket kinunada: “Saan a ‘Ti Ari dagiti Judio’ ti isuratmo no di ket ti imbagana a ‘Siak ti Ari dagiti Judio.’” Ngem saan a kayat ni Pilato a matungpal manen ti pagayatanda, isu a kinunana: “Saanen a mabaliwan ti insuratko.”—Juan 19:19-22.
Imbaga manen dagiti makapungpungtot a papadi ti ulbod a pammabasol nga imbagada idin iti Sanhedrin. Saan a pakasdaawan nga agwingiwing dagiti lumabas a manguy-uyaw ket kunada: “O ania! Imbagam a rebbaem ti templo sa bangonem iti tallo nga aldaw. Isalakanmo man ngarud ta bagim ken umulogka iti kayo a pagtutuokan.” Kasta met, dagiti panguluen a papadi ken eskriba kinunada iti maysa ken maysa: “Umulog koma ti Kristo nga Ari ti Israel manipud iti kayo a pagtutuokan tapno makitami ket mamatikami.” (Marcos 15:29-32) Uray dagiti nailansa a mannanakaw iti makannawan ken makannigidna linalaisda ni Jesus, nupay isu laeng ti talaga nga awan basolna.
Pagaangawan met dagiti uppat a soldado a Romano ni Jesus. Mabalin nga umin-inumda iti naalsem nga arak, ket pagaangawanda nga iyawatan ni Jesus iti inumenna, a nalawag met a saanna a magaw-at tapno uminum. Inuy-uyawda met ni Jesus gapu iti karatula iti ngatuen ti ulona, a kunada: “No sika ti Ari dagiti Judio, isalakanmo ta bagim.” (Lucas 23:36, 37) Panunotem! Ti lalaki a napaneknekan nga isu ti dalan, ti kinapudno, ken ti biag ket mauy-uyaw ken malalais. Ngem situtulok nga agrigat, a saanna a binabalaw dagiti Judio a mangbuybuya kenkuana, dagiti soldado a Romano a manguy-uyaw kenkuana, wenno ti dua a kriminal a nailansa iti kayo iti abayna.
Innala ti uppat a soldado ti makinruar a bado ni Jesus ket biningayda iti uppat. Nagbibinnunotda tapno ammoda no ania a paset ti alaenda. Ngem espesial ti makin-uneg a bado ni Jesus ta “awan ti nagsaipanna ta naabel manipud iti ngato agingga iti gayadanna.” Kuna dagiti soldado: “Saantayo a pigisen, no di ket pagbibinnunotantayo no asino ti mangtagikua.” Iti kasta, tinungpalda ti kuna ti kasuratan: “Nagbibingayanda ti badok, ken pinagbibinnunotanda ti makin-uneg a badok.”—Juan 19:23, 24; Salmo 22:18.
Idi agangay, nabigbig ti maysa kadagiti nailansa a kriminal a talaga nga ari ni Jesus. Tinubngarna ti kaduana. Kinunana: “Awan kadi a talaga ti panagbutengmo iti Dios uray no madusdusaka la ngaruden a kas kenkuana? Maiparbeng laeng a madusata gapu kadagiti inaramidta, ngem awan ti dakes nga inaramid daytoy a tao.” Kalpasanna, impakaasina: “Jesus, laglagipennak inton addakan iti Pagariam.”—Lucas 23:40-42.
Kinuna ni Jesus: “Ipasiguradok kenka ita nga aldaw, makikaduakanto kaniak,” saan nga iti Pagarian, no di ket “idiay Paraiso.” (Lucas 23:43) Naiduma daytoy a kari iti imbagana kadagiti apostolna, a makipagturaydanto kenkuana iti Pagarianna. (Mateo 19:28; Lucas 22:29, 30) Mabalin a nangngegen daytoy a kriminal ti maipapan iti Paraiso ditoy daga nga insagana ni Jehova a pagtaengan koma da Adan, Eva ken dagiti kaputotanda. Matay daytoy a mannanakaw nga addaan iti namnama nga agnaed iti Paraiso.
Ammuem ti Ad-adu Pay
Natay Kadi ni Jesus iti Krus?
Ti krus ket ibilang ti adu kas gagangay a simbolo ti Kristianidad. Rumbeng kadi nga usarentayo dayta iti panagdayaw?
pag_Latn ilo_Latn ayr_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn